KOMISIJOS REGLAMENTAS (EB) Nr. 1037/2007
2007 m. rugpjūčio 29 d.
sustabdantis tam tikrų laukinės faunos ir floros rūšių egzempliorių įvežimą į Bendriją
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1996 m. gruodžio 9 d. Tarybos reglamentą (EB) Nr. 338/97 dėl laukinės faunos ir floros rūšių apsaugos kontroliuojant jų prekybą (1), ypač į jo 19 straipsnio 2 dalį,
pasikonsultavusi su Mokslinės peržiūros grupe,
kadangi:
(1)
Reglamento (EB) Nr. 338/97 4 straipsnio 6 dalyje numatyta, kad Komisija gali apriboti tam tikrų rūšių įvežimą į Bendriją pagal tos straipsnio dalies a-d punktuose nustatytas sąlygas. Be to, 2006 m. gegužės 4 d. Komisijos reglamente (EB) Nr. 865/2006, nustatančiame išsamias Tarybos reglamento (EB) Nr. 338/97 dėl laukinės faunos ir floros rūšių apsaugos kontroliuojant jų prekybą įgyvendinimo taisykles (2), yra nustatytos tokių apribojimų įgyvendinimo priemonės.
(2)
Rūšių, kurių įvežimas į Bendriją yra sustabdytas, sąrašas buvo nustatytas 2003 m. vasario 25 d. Komisijos reglamentu (EB) Nr. 349/2003, sustabdančiu tam tikrų laukinės faunos ir floros rūšių egzempliorių įvežimą į Bendriją (3).
(3)
2007 m. sausio 1 d. Europos Sąjungos valstybių narių skaičiui padidėjus iki 27, kyla būtinybė visus buvusius sustabdymus, taikytus rūšims, kurių kilmės šalys yra naujosios valstybės narės, išbraukti iš to sąrašo.
(4)
Remdamasi naujausia informacija, Mokslinės peržiūros grupė nusprendė, kad tam tikrų Reglamento (EB) Nr. 338/97 A ir B prieduose išvardytų rūšių apsaugos būklei bus rimtai pakenkta, jei šių rūšių įvežimas į Bendriją iš tam tikrų kilmės šalių nebus sustabdytas. Todėl turėtų būti sustabdytas šių rūšių įvežimas: Capra falconeri iš Uzbekistano (medžioklės trofėjai); Manis temminckii iš Kongo Demokratinės Respublikos; Hieraaetus ayresii, Polemaetus bellicosus, Sagittarius serpentarius, Poicephalus gulielmi, Glaucidium perlatum, Scotopelia bouvieri ir Chamaeleo montium iš Kamerūno; Torgos tracheliotus iš Kamerūno ir Sudano; Coracopsis vasa iš Madagaskaro; Otus leucotis iš Gvinėjos; Geochelone sulcata iš Togo (ūkiuose auginami egzemplioriai); Pelochelys cantorii, Hippocampus barbouri, H. comes, H. histrix ir H. spinosissimus iš Indonezijos; Strombus gigas iš Grenados; Agaricia agaricites iš Haičio; Platygyra sinensis iš Tongos; Dendrobium bellatulum, D. wardianum ir Phalaenopsis parishii iš Vietnamo.
(5)
Mokslinės peržiūros grupė taip pat nusprendė, kad remiantis naujausia informacija toliau išvardytų rūšių įvežimo į Bendriją sustabdymas nebereikalingas: Kinixys erosa iš Togo; Phelsuma minuti ir Furcifer pardalis (ūkiuose auginami egzemplioriai) iš Madagaskaro; Chamaeleo gracilis (ūkiuose auginami egzemplioriai, kurių atstumas nuo snukio iki išeinamosios angos yra mažesnis kaip 8 cm), Chamaeleo senegalensis (ūkiuose auginami egzemplioriai, kurių atstumas nuo snukio iki išeinamosios angos yra mažesnis kaip 6 cm) ir Varanus exanthematicus (ūkiuose auginami egzemplioriai, trumpesni kaip 35 cm) iš Togo; Strombus gigas iš Antigvos ir Barbudos, Barbadoso, Dominikos, Trinidado ir Tobago; Galanthus nivalis iš Bulgarijos; Pericopsis elata iš Centrinės Afrikos Respublikos ir Kongo Respublikos; Ophrys insectifera, O. sphegodes, Orchis papilionacea ir O. simia iš Rumunijos.
(6)
Buvo konsultuojamasi su visomis šalimis, kurių kilmės rūšių įvežimui į Bendriją pagal šį reglamentą yra taikomi nauji apribojimai.
(7)
Todėl reikėtų iš dalies pakeisti rūšių, kurių įvežimas į Bendriją sustabdomas, sąrašą. Atsižvelgiant į anksčiau padarytų pakeitimų skaičių, Reglamentą (EB) Nr. 349/2003 dėl aiškumo reikėtų pakeisti nauju.
(8)
Šiame reglamente numatytos priemonės atitinka Prekybos laukine fauna ir flora komiteto nuomonę,
PRIĖMĖ ŠĮ REGLAMENTĄ:
1 straipsnis
Taikant Reglamento (EB) Nr. 865/2006 71 straipsnio nuostatas, sustabdomas šio reglamento priede išvardytų laukinės faunos ir floros rūšių egzempliorių įvežimas į Bendriją.
2 straipsnis
Reglamentas (EB) Nr. 349/2003 panaikinamas.
Nuorodos į panaikintą reglamentą laikomos nuorodomis į šį reglamentą.
3 straipsnis
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2007 m. rugpjūčio 29 d.